Man gevonnis ná Paarl-vrou se moord | Maroela Media
Man gevonnis ná Paarl-vrou se moord
Jaco Oosthuizen. Foto: Suné van Heerden
Jaco Oosthuizen (33) is Woensdag in die hooggeregshof in Kaapstad gevonnis in verband met die moord op Nicola Pienaar (28).
Oosthuizen het 'n pleitooreenkoms met die staat aangegaan en regter Gayaat Salie-Hlophe het hom dienooreenkomstig gevonnis.
Staatsaanklaer adv. Megan Blows het bevestig die pleitooreenkoms is ook met die ondersoekbeampte en Pienaar se familie bespreek en hulle was tevrede daarmee.
Adv. Burger Brand, vir Oosthuizen, het aan die hof bevestig sy kliënt verstaan die ooreenkoms en verstaan die gevolge daarvan.
Salie-Hlophe het Oosthuizen tot 15 jaar direkte tronkstraf gevonnis op die aanklag van moord nadat hy Pienaar vroeg in Januarie 2017 verwurg het. Hy is tot vier jaar tronkstraf gevonnis op aanklag van dwarsboming van die gereg omdat hy Pienaar se liggaam in 'n vlak graf begrawe het om haar dood te probeer versteek.
Hy is tot drie jaar tronkstraf gevonnis op aanklag dat hy 'n voertuig en besittings gesteel het en tot twee jaar tronkstraf op vier aanklagte van bedrog nadat hy 'n Absa Garage-kaart wederregtelik gebruik het. Die twee jaar tronkstraf vir bedrog sal gelyklopend met die drie jaar tronkstraf vir diefstal uitgedien word.
Oosthuizen is gevolglik tot 22 jaar direkte tronkstraf gevonnis.
Salie-Hlophe het aan Pienaar se familie, wat ook in die hof was, gesê sy hoop dié vonnisoplegging kan vir hulle 'n mate van afsluiting bring. Sy het hulle alle sterkte toegewens.
Marlaine Pienaar, Nicola se ma, het ná die vonnisoplegging aan Maroela Media gesê sy is dankbaar die saak is verby. "Ek koester nie 'n wrok nie," het sy bygevoeg.
Pienaar was vyf maande swanger toe Oosthuizen haar in sy slaapkamer in sy ouerhuis aangeval het. Sy is verwurg en haar lyk is later in 'n vlak graf op sy ouers se erf gevind. Haar baarmoeder is oopgesny en die fetus het buite gelê. Hy was glo nie die pa van die ongebore baba nie.
Jaco Oosthuizen. Foto: Sune van Heerden
Man veg om lewe ná aanval op kleinhoewe
Hy moes eintlik vir 'n dubbele moord gevonnis word. SIEK !! Geen gewete nie.
5 Maande swanger, so ver ek weet op daardie stadium is dit 'n babatjie wat al beweeg in die mamma se maag, wat 'n siek persoon doen dit aan 'n ander, dan kry hy geen tronkstraf vir die moord op die "fetus" nie??
Waarim kry moordenaars in hierdie land sulke ligte vonnise. Kyk bietjie hoe swaar word iemand bv in Amerika gestraf vir 'n soortgelyke misdaad. Dit maak nie vir my sin nie. 15 jaar vir iemand se lewe! Skokkend!!!